ZAPISNIK 7. SJEDNICE ŠKOLSKOG ODBORA OŠ JOSIPA JOVIĆA

U Aržanu, 16.05.2022. god.

NAZOČNI: Zdenka Ljubičić - predsjednica ŠO, Mirela Skelin, Suzana Žaja , Kristina Živanović-Budić, Željana Čondić-Kapetanov, Anija Žaja i Stjepan Ledić

IZOČNI: nema

Sjednici je nazočna i tajnica Rozita Pleić, zapisničar te ravnatelj Frano Bilić-Prcić.

Sjednica započela u 15:05 sati u zbornici matične škole.

Predsjednica ŠO, gđa Zdenka Ljubičić pozdravlja sve nazočne, zahvaljuje na odazivu i utvrđuje potrebit kvorum. Predlaže sljedeći dnevni red:

1.Usvajanje zapisnika 6. sjednice ŠO

2. Izmjena Godišnjeg plana i programa rada škole za šk. god.2021./22.

3. Donošenje Odluke o raspisivanju natječaja za imenovanje ravnatelja/ice Osnovne škole Josipa Jovića

4. Razno

Prijedlog dnevnog reda dan je na usvajanje i jednoglasno je usvojen.

AD1) Budući su svi prisutni pročitali zapisnik prethodne sjednice i nije bilo primjedbi, zapisnik 6. sjednice je jednoglasno usvojen.

AD2) Predsjedavajuća daje riječ ravnatelju škole koji iznosi potrebu izmjene Godišnjeg plana i programa rada škole i to pod točkom 3.4 gdje smo planirali da 17.6.2022. godine bude nenastavni dan i točkom 4.4. gdje je je planirana terenska nastava za učenike od 5.-8. razreda na otok Brač, Supetar. Ravnatelj predlaže izmjenu u ovim točkama na način da 17.6. 2022. godine bude nastavni dan , a da terenska nastava bude organizirana u grad Zadar i okolicu. Predsjedavajuća stavlja Izmjenu godišnjeg Plana i programa rada škole za 2021./22. godinu na usvajanje.

Jednoglasno usvojene Izmjene i dopune godišnjeg plana i programa rada škole za 2021./22. šk. god.

AD3) Predsjednica ŠO, gđa Zdenka Ljubičić iznosi kako ravnatelju istječe mandat 1.9.2022. godine.

Sukladno člancima Statuta Škole najkasnije 60 dana prije isteka ugovora o radu s ravnateljem škola je dužna raspisati natječaj. Stoga predsjednica Školskog odbora predlaže članovima da donesu odluku o istom.

Nakon utvrđivanja činjenica i postupaka, školski odbor donosi odluku koja glasi:

Na temelju članka 126., stavaka 1. - 3. i članka 127., stavka 4. Zakona o odgoju i obrazovanju u osnovnoj i srednjoj školi (Narodne novine br. 87/08., 86/09., 92/10., 105/10., 90/11., 5/12.,16/12., 86/12., 126/12, 94/13., 152/14., 7/17. , 68/18., 98/19. i 64/20.), članka 58. i 60. Statuta Osnovne škole Josipa Jovića, Školski odbor Osnovne škole Josipa Jovića, Aržano, na 7.sjednici održanoj 16.5.2022. donio je

**ODLUKU O RASPISIVANJU NATJEČAJA ZA IMENOVANJE RAVNATELJA/ICE**

**OSNOVNE ŠKOLE JOSIPA JOVIĆA, ARŽANO**

1. Raspisuje se natječaj za imenovanje ravnatelja/ice Osnovne škole Josipa Jovića, Aržano.
2. Odluka je donijeta jednoglasno ( 7 glasova „za“, 0 „protiv“, 0 „suzdržanih „).
3. Natječaj će se objaviti u „Narodnim novinama“ i na mrežnim stranicama Osnovne škole Josipa Jovića, Aržano sa sljedećim sadržajem:

„Na temelju članka 126., stavaka 1. - 3. i članka 127., stavka 4. Zakona o odgoju i obrazovanju u osnovnoj i srednjoj školi (Narodne novine br. 87/08., 86/09., 92/10., 105/10., 90/11., 5/12.,16/12., 86/12., 126/12., 94/13., 152/14., 7/17. , 68/18. , 98/19. i 64/20.) i članka 58. i 60. Statuta Osnovne škole Josipa Jovića, Aržano, Školski odbor Osnovne škole Josipa Jovića, Aržano, raspisuje

**NATJEČAJ za imenovanje ravnatelja/ice Osnovne škole Josipa Jovića, Aržano**

Ravnatelj/ica školske ustanove mora ispunjavati sljedeće nužne uvjete:

1) završen studij odgovarajuće vrste za rad na radnom mjestu učitelja, nastavnika ili stručnog suradnika u školskoj ustanovi u kojoj se imenuje za ravnatelja, a koji može biti:

a) sveučilišni diplomski studij ili

b) integrirani preddiplomski i diplomski sveučilišni studij ili

c) specijalistički diplomski stručni studij;

d) položen stručni ispit za učitelja, nastavnika ili stručnog suradnika, osim u slučaju iz članka 157., stavaka 1. i 2. Zakona o odgoju i obrazovanju u osnovnoj i srednjoj školi

2) uvjete propisane člankom 106. Zakona o odgoju i obrazovanju u osnovnoj i srednjoj školi

3) najmanje osam godina radnog iskustva u školskim ili drugim ustanovama u sustavu obrazovanja ili u tijelima državne uprave nadležnim za obrazovanje, od čega najmanje pet godina na odgojno-obrazovnim poslovima u školskim ustanovama.

Osim osobe koja je završila neki od studija iz čl. 126. stavka 1.,podstavak 1. točke1. Zakona o odgoju i obrazovanju u osnovnoj i srednjoj školi, ravnatelj/ica osnovne škole može biti i osoba koja je završila stručni četverogodišnji studij za učitelje kojim se stječe 240 ECTS bodova. Iznimno, osoba koje ne ispunjava uvjete iz čl.126. stavka 1., podstavak 1., točke 1. ili stavka 2. članka 126. Zakona o odgoju i obrazovanju u osnovnoj i srednjoj školi, može biti ravnatelj/ica osnovne škole, ako u trenutku prijave na natječaj za ravnatelja obavlja dužnost ravnatelja u najmanje drugom uzastopnom mandatu, a ispunjavala je uvjete za ravnatelja propisane Zakonom o osnovnom školstvu (Narodne novine br. 59/90., 26/93., 27/93., 29/94., 7/96., 59/01., 114/01. i 76/05.).

Ravnatelj/ica se imenuje na vrijeme od pet godina.

Uz pisanu i vlastoručno potpisanu prijavu na natječaj, kandidati su obvezni priložiti u izvorniku ili ovjerenom presliku slijedeću dokumentaciju:

1. životopis

2. diplomu, odnosno dokaz o stečenoj vrsti i stupnju stručne spreme

3. domovnicu odnosno dokaz o državljanstvu

4. dokaz o položenom stručnom ispitu ili dokaz da je osoba oslobođena obveze polaganja stručnog ispita

5. uvjerenje da se protiv kandidata ne vodi kazneni postupak glede zapreka za zasnivanje radnog odnosa iz članka 106. Zakona o odgoju i obrazovanju u osnovnoj i srednjoj školi (ne starije od osam dana od dana objavljivanja natječaja)

6. program rada za mandatno razdoblje

7. dokaz o radnom iskustvu (potvrda ili elektronički zapis HZMO-a i potvrda školske ustanove o vrsti i trajanju poslova)

8. dokaz o obavljanju poslova ravnatelja u najmanje drugom uzastopnom mandatu za osobe koje se kandidiraju temeljem stavka 3. članka 126. Zakona o odgoju i obrazovanju u osnovnoj i srednjoj školi (odluke o imenovanju ili ugovori o radu ili potvrde školske ustanove).

Dodatne kompetencije su: poznavanje stranog jezika, osnovne digitalne vještine i iskustvo rada na projektima, a kandidati za ravnatelja ne moraju imati dodatne kompetencije.

Dokazi o ispunjavanju dodatnih kompetencija, ako ih kandidati imaju, dostavljaju se u izvorniku ili ovjerenom presliku, a dokazuju se na sljedeći način:

1. Poznavanje stranog jezika određenoga stupnja prema Zajedničkom europskom referentnom okviru za jezike dokazuje se svjedodžbom ili diplomom, javnom ispravom o izvršenom testiranju znanja stranog jezika od ovlaštene ustanove ili pravne osobe, drugom ispravom izdanom od ovlaštene ustanove ili pravne osobe koja dokazuje da kandidat poznaje strani jezik na nekoj od navedenih razina: razina A2 ili viša, ili razina stečena na studijskim programima stranih jezika

2. Osnovne digitalne vještine dokazuju se diplomom, uvjerenjem, certifikatom, potvrdom, svjedodžbom ili drugom ispravom izdanom od ovlaštene ustanove ili pravne osobe; početna ili napredna Europska računalna diploma (ECDL) ili viša razina stečena na studijskim programima informatike i/ili računarstva

3. Iskustvo rada na projektima u ulozi voditelja, odgovorne osobe ustanove, nositelja ili partnera u projektu, koordinatora ili člana projektnog tima dokazuje se potvrdom ili ispravom o sudjelovanju u pripremi i provedbi pojedinih projekata; iskustvo rada na tri ili više projekata.

Osobe koje se pozivaju na pravo prednosti pri zapošljavanju, sukladno članku 102. Zakona o hrvatskim braniteljima iz Domovinskog rata i članovima njihovih obitelji (Narodne novine br. 121/17, 98/19. i 84/21.), članku 48.stavak 1.-3. Zakona o civilnim stradalnicima iz Domovinskog rada ( Narodne novine broj 84/21), članku 48. f. Zakona o zaštiti vojnih i civilnih invalida rata (Narodne novine br. 33/92., 77/92., 27/93., 58/93., 2/94., 76/94., 108/95., 108/96., 82/01., 103/03., 148/13. i 98/19.), članku 9. Zakona o profesionalnoj rehabilitaciji i zapošljavanju osoba s invaliditetom (Narodne novine br. 157/13., 152/14., 39/18. i 32/20.), dužne su u prijavi na javni natječaj pozvati se na to pravo i uz prijavu priložiti svu propisanu dokumentaciju prema posebnom zakonu, a imaju prednost u odnosu na ostale kandidate samo pod jednakim uvjetima.

Osobe koje se pozivaju na pravo prednosti pri zapošljavanju u skladu s člankom 102. Zakona o hrvatskim braniteljima iz Domovinskog rata i članovima njihovih obitelji uz prijavu na natječaj dužne su priložiti sve dokaze o ispunjavanju uvjeta iz natječaja i ovisno o kategoriji u koju ulazi sve potrebne dokaze ( članak 103.st.1. Zakona) dostupne na poveznici Ministarstva hrvatskih branitelja:

<https://branitelji.gov.hr/UserDocsImages/dokumenti/Nikola/popis%20dokaza%20za%20ostvarivanje%20prava%20prednosti%20pri%20zapo%C5%A1ljavanju-%20ZOHBDR%202021.pdf>

Osoba koja se poziva na pravo prednosti pri zapošljavanju u skladu sa člankom 48. Zakona o civilnim stradalnicima iz Domovinskog rata uz prijavu na natječaj dužna je priložiti sve dokaze o ispunjavanju uvjeta iz natječaja te priložiti dokaze o ispunjavanju uvjeta za ostvarivanje prava prednosti pri zapošljavanju (članak 49.st.1.Zakona) dostupne na poveznici Ministarstva hrvatskih branitelja:

<https://branitelji.gov.hr/UserDocsImages/dokumenti/Nikola/popis%20dokaza%20za%20ostvarivanje%20prava%20prednosti%20pri%20zapo%C5%A1ljavanju-%20Zakon%20o%20civilnim%20stradalnicima%20iz%20DR.pdf>

Prijavom na natječaj kandidat daje privolu Osnovnoj školi Josipa Jovića, Aržano za obradu osobnih podataka u skladu s propisima kojima je propisana zaštita osobnih podataka u svrhu provedbe natječajnog postupka i rezultata natječaja.

Rok za podnošenje prijava je osam (8) dana od dana objave natječaja u „Narodnim novinama“ i na mrežnim stranicama Osnovne škole Josipa Jovića, Aržano.

Na natječaj se mogu javiti osobe oba spola.

Nepotpune i nepravovremene prijave neće se razmatrati.

O rezultatima natječaja kandidati će biti obaviješteni u roku od četrdeset i pet dana od isteka roka za podnošenje prijava.

Prijave na natječaj s potrebnom dokumentacijom dostaviti na adresu: Osnovna škola Josipa Jovića, Ulica Petra Žaje 2, 21246 Aržano, u zatvorenoj omotnici, s naznakom „Natječaj za ravnatelja/icu – ne otvaraj“.

Osnovna škola Josipa Jovića

O b r a z l o ž e n j e

Predsjednica Školskog odbora Osnovne škole Josipa Jovića, Aržano predlaže Školskom odboru da donese Odluku o raspisivanju natječaja za imenovanje ravnatelja Osnovne škole Josipa Jovića, Aržano stoga što aktualnom ravnatelju gospodinu ravnatelju Škole Frani Biliću-Prciću , istječe mandat 01.09.2022. godine, a natječaj se treba objaviti, prema odredbama Statuta, najmanje 60 dana prije isteka mandata aktualnog ravnatelja. Sukladno odredbama članka 58. i 60. Statuta Osnovne škole Josipa Jovića, ravnatelj se imenuje na temelju natječaja koji raspisuje Školski odbor, a objavljuje se u „Narodnim novinama“ i na mrežnim stranicama Osnovne škole Josipa Jovića, Aržano. Slijedom navedenog postupa se kako je navedeno u izreci ove Odluke.

AD4) Pod točkom razno nije bilo teme relevantne za zapisnik.

Zaključak:

AD1) Jednoglasno usvojen zapisnik 6. sjednice ŠO.

AD2) Jednoglasno usvojene Izmjene i dopune Godišnjeg plana i programa rada škole u točkama 3.4. u kojoj je 17.6. 2022. godine nastavni dan i u točki 4.4. gdje se planira terenska nastava u grad Zadar.

AD3) Jednoglasno donesena Odluka o raspisivanju natječaja za imenovanje ravnatelja/ice OŠ Josipa Jovića, Aržano

Sjednica završila u 15:55 sati.

Zapisničar: Predsjednica ŠO:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

/Rozita Pleić/ /Zdenka Ljubičić/

KLASA: 600-04/22-03/ 03

URBROJ:2181-316-01-22-2